《秉文荐对报罢赴任有诗示予遂和》
宋代·李复

广文予所知，京国十年旧。
出背锦囊归，人嘲饭山瘦。
去岁近臣荐，三接期在昼。
孤鸿铩翮久，高举或可就。
惨淡辞都门，颠顿不可救。
荡荡万斛舟，失在一孔漏。
相见嗟塌翼，谁与格困兽。
危根逐轻流，蹇走难远骤。
予庭有疏松，风声响泉溜。
墙阴多杂花，晴日渐妍秀。
都城帝子家，碧香寄新酎。
期君一来过，猎猎直飞袖。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。